പൈപ്പ് ലൈനിടാന് വെട്ടിപ്പൊളിച്ച റോഡുകള് അപകടക്കെണിയായി മാറി കല്ലമ്ബലം: കരവാരം, നാവായിക്കുളം പഞ്ചായത്തുകളില് പൈപ്പ് ലൈന് സ്ഥാപിക്കുന്നതിനായി വിവിധ റോഡുകള് കുറുകെ വെട്ടിപ്പൊളിച്ചെങ്കിലും കോണ്ക്രീറ്റ് ചെയ്ത് പൂര്വ സ്ഥിതിയിലാക്കാത്തതിനാല് ചാലുകള് രൂപപ്പെട്ട് അപകടക്കെണിയായി മാറി. വെട്ടി പൊളിച്ച റോഡുകള് കോണ്ക്രീറ്റ് ചെയ്ത് പ്രശ്നം പരിഹരിക്കണമെന്ന് കോണ്ഗ്രസ് നേതാക്കളും വിവിധ സംഘടനകളും ആവശ്യപ്പെട്ടു. ഇരു പഞ്ചായത്തുകളുടെയും പ്രധാന റോഡുകള് കുറുകെ മുറിച്ചാണ് പൈപ്പ് ലൈന് സ്ഥാപിക്കാന് കുഴികള് എടുത്തത്. ലൈന് സ്ഥാപിച്ചെങ്കിലും രൂപപ്പെട്ട ചാലുകള് അതേപടി തുടരുകയാണ്. കരവാരം പഞ്ചായത്തിലെ പ്രധാന റോഡുകളായ പുല്ലൂര്മുക്ക് കരവാരം എച്ച്.എസ് തോട്ടയ്ക്കാട് റോഡില് വിവിധ ഇടങ്ങളിലും കടുവയില്പ്പള്ളി തോട്ടയ്ക്കാട് റോഡിലും ഇത്തരത്തില് ചാലുകള് രൂപപ്പെട്ടിട്ടുണ്ട്. നാവായിക്കുളം പഞ്ചായത്തിലെ ഭൂരിഭാഗം ഇട റോഡുകളും വെട്ടിപ്പൊളിച്ചെങ്കിലും പൂര്വ്വ സ്ഥിതിയിലാക്കിയിട്ടില്ല. ശക്തമായ മഴയില് മണ്ണ് ഒലിച്ചുപോയതോടെ പലയിടത്തും വലിയ കുഴികള് രൂപപ്പെടുകയും വെള്ളം കെട്ടി നില്ക്കുകയും ചെയ്യുന്നു. ഇരുചക്ര വാഹന യാത്രക്കാരാണ് ഇതുമൂലം ഏറെ ബുദ്ധിമുട്ടുന്നത്. എന്നാല് ജല് ജീവന് പദ്ധതിയുടെ ഭാഗമായി റോഡില് കുഴിച്ച കുഴികള് അടയ്ക്കേണ്ട ചുമതല ഗുണഭോക്താക്കള്ക്ക് ആണെന്നും ആ വിവരം ഗുണഭോക്താക്കളെ അറിയിച്ചിട്ടുണ്ടെന്നുമാണ് വാട്ടര് അതോറിട്ടിയുടെ നിലപാട്. സംഭവം പഞ്ചായത്തുകളുടെ ശ്രദ്ധയില്പ്പെടുത്തിയെങ്കിലും വാട്ടര് അതോറിട്ടിയുടെ മേല് പഴിചാരി ഒഴിയുകയാണ്. അടിയന്തിരമായി ഈ ഭാഗങ്ങളില് കോണ്ക്രീറ്റ് ചെയ്ത് റോഡ് പൂര്വ്വ സ്ഥിതിയിലാക്കി ഗതാഗതയോഗ്യമാക്കണമെന്നാവശ്യം ശക്തമാണ്.